UP, MP, दिल्ली, पंजाब, हरियाणा, महाराष्ट्र, गुजरात में लॉकडाउन? IndiaTV को मंत्रियों ने बताई आगे की रणनीति
देश में कोरोना वायरस संक्रमण की दूसरी लहर के बीच इंडिया टीवी ने रविवार को दिनभर स्वास्थ्य सम्मेलन (Swasthya Sammelan 2021) कार्यक्रम का आयोजन किया।
Swasthya Sammelan 2021: देश में कोरोना वायरस संक्रमण की दूसरी लहर के बीच इंडिया टीवी ने रविवार को दिनभर स्वास्थ्य सम्मेलन (Swasthya Sammelan 2021) कार्यक्रम का आयोजन किया। कार्यक्रम में केंद्र और राज्य सरकारों के मंत्रियों ने भाग लिया। राज्य सरकार के मंत्रियों ने अपने-अपने राज्य में कोरोना वायरस से निपटने की तैयारियों और लॉकडाउन लगाने या ना लगाने की स्थितियों के बारे में विस्तार से जानकारी दी।दिल्ली के मुख्यमंत्री अरविंद केजरीवाल ने बढ़ते कोरोना को लेकर कहा कि कुछ एक्सपर्ट्स का ऐसा मानना है कि शायद कोरोना वायरस का नया स्ट्रेन आया है जो ज्यादा तेजी से फैल रहा है। उन्होंने कहा, "अगर स्थिति कंट्रोल में नहीं आई तो फिर शायद लॉकडाउन लगाने के लिए मजबूर होना पड़े लेकिन हम नहीं चाहते कि लॉकडाउन करना पड़े क्योंकि लॉकडाउन से लोगों की नौकरियां चली जाती हैं, दुकानें बंद हो जाती हैं कमाई खत्म हो जाती है बहुत ज्यादा पीड़ा लोगों को दर्द सहना पड़ता है हम नहीं चाहते कि लॉकडाउन हो तो अभी हम पूरी कोशिश कर रहे हैं लॉकडाउन हम तभी करेंगे जब हमें लगेगा कि हमारे अस्पताल कम पड़ रहे हैं और अस्पताल में इलाज ना मिलने की वजह से लोगों की मौतें होने लग गई हैं तो फिर लोगों की जिंदगियां बचाना जरूरी हो जाएगा अभी तो हम मानते हैं कि आज की जो स्थिति है उसे हम कंट्रोल कर लेंगे।" पढ़ें पूरी खबरयोगी आदित्यनाथ ने स्वास्थ्य सम्मेलन में कहा कि कोरोना का जो यह दूसरा स्ट्रेन है, इसमें संक्रमण बहुत तीव्र है, हमारे यहां जो पहले स्ट्रेन में अधिकतम एक्टिव मामले आए थे वह 66000 थे, हमने भारत सरकार के सहयोग से जो एक कार्ययोजना तैयार की थी उससे पूरा नियंत्रण करने में प्रयास किया था। उन्होंने कहा, "आज लॉकडाउन कोई विकल्प नहीं, आज हमें जीवन के साथ जीविका को भी बचाना है, हमने तय किया है कि जिन जिलों में 500 से ज्यादा एक्टिव केस हैं वे अपने यहां रात 9 बजे से सुबह 6 बजे तक नाइट कर्फ्यू लागू करे। कोविड से लड़ने के लिए हमारे पास एक वर्ष का अनुभव है, अब हमें नाइट कर्फ्यू और जो आवश्यक सावधानी बरतने के लिए भारत सरकार ने कोविड प्रोटोकॉल तैयार किया है उसी का पालन करने से यह नियंत्रण में आएगा।" पढ़ें पूरी खबरमहाराष्ट्र के स्वास्थ्य मंत्री राजेश टोपे ने राज्य में फैलते कोरोना संक्रमण रोकने के लिए 15 दिन के लॉकडाउन लगाने पर जोर दिया है। टोपे ने स्वास्थ्य सम्मेलन में कहा कि अभी स्थिति ऐसी है कि 15 दिन का लॉकडाउन कम से कम जरूरी लग रहा है, मन बनाने का काम सभी लोगों ने किया है। इस पर हम जा सकते हैं लेकिन अंतिम फैसला मुख्यमंत्री और कैबिनेट का होगा। कोरोना प्रोटोकॉल को सख्ती से लागू किया जा रहा है, मास्क नहीं लगाने वालों के खिलाफ जुर्माना लगाया जा रहा है। हमने कई जगहों पर दुकानें बंद करने के लिए बोल दिया है, हम जो भी कर रहे हैं वह चेन को तोड़ने के लिए कर रहे हैं। सेल्फ डिसिप्लेन की जरूरत है। पढ़ें पूरी खबरइंडिया टीवी के विशेष कार्यक्रम स्वास्थ्य सम्मेलन में गुजरात के मुख्यमंत्री विजय रूपाणी ने कहा, "भारत सरकार नियमित तौर पर कोरोना वायरस वैक्सीन दे रही है। मुझे अफसोस है कि वैक्सीन पर विपक्ष राजनीति कर रहा है। वह उनकी कुंठित मानसिकता है। क्योंकि, वैक्सीन का तीन-चार दिन का स्टॉक एक साथ आता है। जैसे- 2 दिन पहले 15 लाख डोज गुजरात को मिलीं और हम हर रोज 4 लाख से ज्यादा वैक्सीनेशन करते हैं। तो इसका मतलब है कि चार-पांच दिन का स्टॉक है। तो बाद में दूसरा चार-पांच दिन का स्टॉक आ जाता है। कोई अभी तक गैप नहीं हुआ है। सभी राज्यों को वैक्सीन मिल रहा है।" रुपाणी ने कहा कि लॉकडाउन हम नहीं लगाएंगे। पढ़ें पूरी खबरमध्य प्रदेश के चिकित्सा शिक्षा मंत्री ने इंडिया टीवी के डिजिटल स्वास्थ्य सम्मेलन में कहा कि लॉकडाउन को लेकर मुख्यमंत्री शिवराज सिंह चौहान फैसला लेंगे लेकिन राज्य में लॉकडाउन जैसी स्थिति नहीं है और मुख्यमंत्री भी संपूर्ण लॉकडाउन के पक्षधर नहीं है। उन्होंने कहा कि देशभर में तेजी से संक्रमण बढ़ रहा है, ऐसे में जरूरी है कि समाज स्वंय अनुशासित होते हुए खुद को संक्रमित होकर बचाए। राज्य में लगातार बढ़ते कोरोना के एक्टिव मामलों पर उन्होंने कहा कि पूरे प्रदेश में बिस्तर बढ़ाए जा रहे हैं, निजी और सरकारी अस्पतालों में विस्तर, ऑक्सीजन, और वेंटीलेटर की उपलब्धता सुनिश्चित कराई जा रही है। पढ़ें पूरी खबरपंजाब के स्वास्थ्य मंत्री बलबीर सिंह ने इंडिया टीवी के डिजिटल स्वास्थ्य सम्मेलन में कहा कि उनके राज्य में कोरोना वैक्सीन की वेस्टेज नहीं हो रही। उनका लक्ष्य हर रोज 2 लाख लोगों को वैक्सीन लगाने का है। वहीं, पंजाब में वैक्सीनेशन की धीमी रफ्तार को लेकर पूछे गए सवाल के जवाब में बलबीर सिंह ने कहा, "12 लाख से ज्यादा 45 साल से ऊपर के लोगों को वैक्सीन दी जा चुकी है, 5.79 लाख हेल्थयेर वर्कर तथा फ्रंट लाइन वर्कर्स को लगाई जा चुकी है, आज भी हमारे पास 4-5 लाख डोज बची हुई हैं, उसे अगले 2 दिन में लगा देंगे।" पढ़ें पूरी खबरइंडिया टीवी के स्वास्थ्य सम्मेलन में मनोहर लाल खट्टर ने कहा कि हमारे यहां कोरोना की स्थिति फरवरी 2021 में खत्म होने के करीब थी लेकिन मार्च की शुरुआत से ही यह तेजी से बढ़ने लगा, देश के दूसरे राज्यों में जिस तरह से स्थिति बिगड़ी है उसी तरह से हरियाणा में भी बिगड़ी है। उन्होंने कहा कि पहले प्रदेश में रोजाना 100 ही मामले आ रहे थे लेकिन आज की स्थिति में लगभग 2500-3000 लोग आ रहे हैं, यही वजह है एक्टिव केस लगभग 18-19 हजार तक पहुंच गई है जो चिंताजनक है। वह इस बार लॉकडाउन के पक्ष में नहीं हैं। पढ़ें पूरी खबर